Diari Oficial de la Generalitat Valenciana


Sumari del DOGV 4224, del 09-04-2002 (2002/3367)

ORDRE de 21 març de 2002, de la Conselleria d'Economia, Hisenda i Ocupació, mitjançant la qual es publica la línia pressupostària i s'estableix el procediment de pagament per a la segona fase del Programa de Garantia Social en la modalitat de Formació-Ocupació, convocat per l'Ordre conjunta de 6 de juny de 2001, de les conselleries de Cultura i Educació, i d'Economia, Hisenda i Ocupació (DOGV núm. 4.031, de 28 de juny de 2001).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4224

Data del DOGV
:   09-04-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/3367


Data del document
:   21-03-2002

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * inserció professional
    * aprenentatge professional
    * suport econòmic
    * ensenyament professional
    * reinserció escolar
    * educació especial

ORDRE de 21 març de 2002, de la Conselleria d'Economia, Hisenda i Ocupació, mitjançant la qual es publica la línia pressupostària i s'estableix el procediment de pagament per a la segona fase del Programa de Garantia Social en la modalitat de Formació-Ocupació, convocat per l'Ordre conjunta de 6 de juny de 2001, de les conselleries de Cultura i Educació, i d'Economia, Hisenda i Ocupació (DOGV núm. 4.031, de 28 de juny de 2001). [2002/X3367]
  
Amb data 28 de juny de 2001 va ser publicada en el Diari Oficial de la Generalitat Valenciana número 4.031 l'Ordre conjunta de 6 de juny de 2001, de les conselleries de Cultura i Educació i d'Economia, Hisenda i Ocupació, per la qual s'aprovaven les bases reguladores i el procediment general per a la concessió de subvencions per al desenvolupament de programes de Garantia Social, i es convocaven per al curs 2001/2002, i que encomana a la Conselleria d'Economia, Hisenda i Ocupació, mitjançant el Servei Valencià d'Ocupació i Formació (Servef), la realització i el finançament de la segona fase del Programa de Garantia Social de la modalitat Formació-Ocupació.
  
Després de la publicació de la Llei 10/2001, de 27 de desembre, de Pressupostos de la Generalitat Valenciana per a l'exercici 2002 (DOGV de 31 de desembre de 2001), i segons el que estableix l'article 47 de la Llei d'Hisenda Pública de la Generalitat Valenciana, es publica la línia pressupostària que farà front a la segona fase dels citats programes i se'n regular l'efectiu atorgament, la manera en què es produiran els lliuraments i la justificació, tal com figura en la disposició addicional quarta de la citada Ordre de 6 de juny de 2001.
  
Per tot això, fent ús de les facultats que em confereix la Llei 5/1983, de 30 de desembre, de Govern Valencià,
  
ORDENE
  
Article 1
  
La segona fase de la modalitat Formació-Ocupació dels programes de Garantia Social, que es realitzarà durant el primer semestre de 2002, serà finançada per la Conselleria d'Economia, Hisenda i Ocupació per una quantia màxima de 1.675.221 euros (un milió sis-cents setanta-cinc mil dos-cents vint-i-un euros), a càrrec de la línia de subvenció T1602000, denominada «Programes de Garantia Social», del programa 322.20, «Formació Professional Ocupacional», de la Llei 10/2001, de 27 de desembre, de Pressupostos de la Generalitat Valenciana per a l'exercici 2002.
  
Article 2
  
Les ajudes corresponents a aquesta segona fase es lliuraran d'acord amb el següent procediment:
  
1. Es lliurarà el 30% de l'import de la subvenció una vegada notificada la resolució de concessió d'ajuda per a aquesta segona fase, i després del compliment per part de l'entitat beneficiària de l'obligació de presentar la documentació d'inici prevista per a aquesta segona fase en l'article 12.2 de l'Ordre de convocatòria de 6 de juny de 2001.
  
No obstant això, i a sol·licitud de l'entitat, es podrà avançar el 60% de l'import de la subvenció concedida, tal com es preveu en l'article 33.7 de la Llei 10/2001, de 27 de desembre, de Pressupostos de la Generalitat Valenciana per a l'exercici actual, d'aplicació en els programes de Formació Professional Ocupacional (DOGV 4.158, de 31 de desembre de 2001). En els casos previstos en el citat article, l'entitat sol·licitant haurà de garantir la citada bestreta del 60% mitjançant l'aportació d'aval bancari, que en tot cas haurà d'estar constituït amb renúncia al benefici d'excusió o amb caràcter solidari.
  
Estaran exemptes de l'obligació de prestar aval les entitats locals, així com les empreses el capital de les quals estiga participat per la Generalitat Valenciana en més d'un 80% o per les seues entitats autònomes.
  
2. El percentatge restant de la subvenció concedida es farà efectiu en finalitzar aquesta segona fase de l'acció formativa del Programa de Garantia Social en la modalitat de Formació-Ocupació, després de la presentació, per part de l'entitat davant de la corresponent direcció territorial d'Ocupació del Servef, de la declaració de despeses firmades pel representant de l'entitat, la justificació de les despeses indicades en la declaració anterior i la memòria de l'acció formativa que arrepleguen l'apartat 24 i l'annex III de l'Ordre de convocatòria de 6 de juny de 2001, i l'apartat 12 de l'Ordre conjunta de 24 de febrer de 2000, de les conselleries de Cultura, Educació i Ciència, i d'Ocupació(DOGV 3.708, de 14 de març de 2000).
  
S'estableix com a data límit per a la presentació de la documentació citada davant la direcció territorial d'Ocupació del Servef pertinent, el 15 de juny de 2002.
  
3. L'entitat haurà de presentar, en el termini màxim de 15 dies a partir de l'endemà de la publicació d'aquesta ordre, la documentació acreditativa d'estar al corrent de les obligacions tributàries i davant de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda, sobre compliment d'obligacions tributàries i davant la Seguretat Social per a beneficiaris de subvencions a càrrec dels pressupostos de la Generalitat Valenciana (DOGV de 21 de juny de 1996), la vigència dels quals haurà d'estendre's a la data de la resolució de concessió. Queden exonerades de la citada acreditació les entitats locals, els organismes autònoms i les empreses públiques de la Generalitat Valenciana en funció del que estableix la citada norma.
  
4. Les entitats hauran de tramitar el desenvolupament de les accions formatives i la justificació de despeses mitjançant l'aplicació informàtica SIDEC, la qual se'ls lliurarà per part de les corresponents direccions territorials d'Ocupació del Servef.
  
DISPOSICIÓ FINAL
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 21 de març de 2002
  
El conseller d'Economia, Hisenda i Ocupació,